Jeg har en lille gul fjordhoppe, som står opstaldet lidt uden for byen. For 6 år siden udviklede hun allergi og blev herefter temmelig vanskelig at holde på stald. Hun har stået mange steder - incl. den lokale rideskole (udeboks). Typisk har hun i vintersæsonen (opstaldningssæsonen) været så plaget af sin allergi, at hun ikke rigtigt har kunnet rides. Sidste år (den første vinter i denne stald) lykkes det at holde hende i gang vinteren over. Jeg holder hende på spåner og køber wrap til hende. Hun har en hjørneboks med et stort vindue (halvdør) ud til gården, som altid er åbent af hensyn til hende. Samtidigt går hun ude de fleste af døgnets lyse timer samt på døgnfold i sommerperioden. Jeg har fået lov at holde hende på en mager fold, eftersom hun er vældig trivelig - og overvægten kun belaster luftvejene. På stedet har vi en 20x60 ridebane og en lille ridehal (ca. 15x30 - tror jeg). Ridebanen er noget tung og i den vedvarende regn står den under vand (forståeligt nok...) Ridehallens bund er meget dårlig, den støver og trænger voldsomt til udskiftning, hvilket er planlagt til efterår/vinter. Mit problem? Hesten trives, men jeg har ikke noget reelt sted at ride. Jeg kunne forsøge at flytte hende til den lokale rideskole, men det ville indskrænke hendes foldtid - og har tidligere været ensbetydende med, at problemerne blussede op igen. Vi får undervisning to gange ugentlig, men det hæmmes at det dårlige underlag - og ikke mindst af vejret. Ridehallen er så tilpas usikker, at underviseren holder sig til skridt og trav derinde. Jeg har en lille bil, som jeg primært bruger til og på arbejde. Den er købt, så den kan trække en lille trailer og kostede også mere, end jeg egentlig havde budgetteret med. Som det er nu, kan jeg max lægge 20.000 kr i en trailer - og det får man altså ikke meget for.   Det irriterende er, at jeg faktisk bare mangler traileren - jeg skal ikke have trailerkort og hesten er eksemplarisk at læsse (så fin, at jeg selv kan gøre det.) Jeg kan også sagtens få ridehuskort til rideskolens faciliteter og evt. køre ud til min underviser (der er ridehal). Jeg mangler bare en trailer... Det virker bare som om, at man dødpine skal hive 30.000 kr op af foret, før man kan købe noget, som er tilnærmelsesvist okay at køre med. Jeg er ydermere handicappet af bilens max påhængsvægt, som er 1200 kg. Traileren skal altså helt ikke have en egenvægt på mere end 700 kg. Er det bare fuldstændigt håbløst? Sådan virker det. Min søster kunne muligvis overtales til at købe en sammen med mig, men hun vil have en ny, det skal være en glasfiber - og den, hun har udset sig, har flere måneders leveringstid. Plus - når den endelig kommer, kan den meget vel vise sig at være for tung til min lille bil. (Hun har en langt større bil selv plus trailerkort og er derfor ikke tvunget til at tænke egenvægt.) Jeg har også tænkt på at kikke i Tyskland - faktisk er jeg kommet så langt som til at ville køre en tur til Flensborg (allieret med min mor, som er langt bedre til at tale tysk) for at tale med en forhandler dernede. Det kommer ikke på tale at skifte hest eller bil ud. Hesten har jeg haft i 8 år - og bilen vil tabe alt for meget i værdi (desuden er jeg super glad for den, den trækker rigtigt fint og er en komfortabel, sikker og økonomisk pendlerbil.) Hjælp? Mette (Fjolle)